**Mišrios Seimo narių grupės pranešimas spaudai: „Bado dieta" Lietuvos savivaldai gresia tarptautiniu skandalu**

|  |
| --- |
| 2009 m. spalio 27 d. pranešimas VIRMišrioje Seimo narių grupėje dirbantys Seimo nariai Rima Baškienė ir Antanas Baura kartu su Ignalinos ir Kupiškio rajonų merais pristatė Seime 44 savivaldybėse inicijuojamą peticiją, kuria siekiama užkirsti kelią numatomam, neteisėtam (pažeidžiančiam Europos Vietos Savivaldos Chartiją), savivaldos biudžetų pajamų mažinimui. Vietos politikai, merai reikalauja Seimo skubiai taisyti Andriaus Kubiliaus vyriausybės pateiktą savivaldybių biudžetų pajamų nustatymo metodiką bei 2010 m. biudžeto įstatymų projektus, kuriais nepagrįstai siekiama apriboti savivaldybių galimybes disponuoti mokesčių lėšomis ir suversti savivaldai didelę dalį atsakomybės už sunkmečio finansines problemas.  „Kitais metais dėl tiesioginio biudžeto lėšų karpymo ir šiais metais padidėjusio pelno mokesčio savivaldybės neteks apie 14 procentų planuotų pajamų. Man nesuvokiama kaip galėsime vykdyti įsipareigojimus gyventojams – mokėti už socialines bei sveikatos paslaugas, kofinansuoti bendruomenių vykdomus ES projektus. Nekalbant apie tai, kad sunkmečiu ypač išaugo viešųjų paslaugų poreikis: ženkliai padaugėjo socialinių paslaugų, išmokų, trūksta lėšų bazinių funkcijų vykdymui“, – sakė Mišriai Seimo narių grupei priklausantis Antanas Baura.  Parengtu biudžeto projektu piktinosi ir vienas kreipimosi iniciatorių, Ignalinos rajono meras Bronis Ropė. Pasak jo, minėti sprendimai grubiai pažeidžia ir Europos Vietos Savivaldos Chartijos 9 straipsnį, kuris numato, jog savivaldos organų finansiniai ištekliai turi būti proporcingi numatytiems įsipareigojimams. „Centrinės Lietuvos valdžios vienašališku sprendimu,prisidengdama sunkia ekonomine padėtimi, bandoma dengti pinigų trūkumą savivaldybių sąskaita ir neproporcingai riboja savivaldybių finansinius pajėgumus, tuo pačiu griauna gyventojų pasitikėjimą savivalda ir vietos demokratija. Jau iškalbingas ir tas faktas, kad *savivaldos biudžetus norima mažinti tris kartus daugiau nei valstybinį“.*Peticijos pristatyme kalbėjęs Kupiškio rajono meras Jonas Jarutis pateikė pavyzdžius, kaip konkrečiai šiandien turi išgyventi savivalda – artimiausiu metu gali, pavyzdžiui, pritrūkti lėšų mokyklų, darželių šildymui, bibliotekų ir kultūros įstaigų išlaikymui, neformalaus ugdymo vykdymui. Anot J. Jaručio, Kupiškis neišvengiamai turės atsisakyti tam tikrų būtiniausių išlaidų, jei valstybė ir toliau mažins savivaldybių finansavimą. „Mes stengsimės, kad tai visų pirma būtų ne gyvybiškai svarbūs dalykai, tačiau Vyriausybė mus stumia į kampą“, – kalbėjo Jonas Jarutis. Parengtame skundo projekte prašoma užkirsti kelią Konstitucijos, įstatymų ir Lietuvos tarptautinių įsipareigojimų pažeidimams ir demokratinės vietos savivaldos naikinimui. Kitu atveju, kaip numatyta Vietos savivaldos įstatyme, ketinama kreiptis į Lietuvos Respiblikos teismus bei inicijuoti Europos Tarybos Europos vietinės ir regioninės savivaldos kongreso tyrimą dėl Lietuvos savivaldos padėties. Konferencijoje kalbėjęs Lietuvos valstiečių liaudininkų sąjungos pirmininkas Ramūnas Karbauskis paragino prisijungti prie peticijos kitų partijų savivaldybių tarybų narius bei merus. *Kontaktinis asmuo:**Mišrios Seimo narių grupės narys Antanas Baura, tel. +370 698 42166* |

|  |
| --- |
|  |